বিশ্বনাথে পলো বাওয়া উৎসবে যোগ দিতে আসেন প্রবাসীরাও
সিলেটের বিশ্বনাথে বিপুল উৎসাহ-উদ্দীপনার মধ্য দিয়ে ঐতিহ্যবাহী বার্ষিক পলো বাওয়া উৎসব পালিত হয়েছে। পলো বাওয়া উৎসবে যোগ দিতে অনেক প্রবাসী দেশে আসেন।







বুধবার দুপুরে উপজেলার দৌলতপুর ইউনিয়নের গোয়াহরি গ্রামের দক্ষিণের গোয়াহরি নামের বিলে ওই পলো বাওয়া উৎসব করেন এলাকাবাসী।




প্রতি বছরের পহেলা মাঘ গোয়াহরি গ্রামের লোকজন তাদের বাবা-দাদার ঐতিহ্য হিসেবে এই উৎসব পালন করে থাকেন। সময় হলে উৎসবে অংশগ্রহণ করতে গ্রামের অনেক প্রবাসীরাও সপরিবারে দেশে চলে আসেন।
উৎসবের দিন পলো আর জালসহ মাছ ধরার নানা জিনিস নিয়ে লোকজন ভোর থেকে বিলের পাড়ে গিয়ে সমবেত হতে থাকেন। উৎসবটি একনজর দেখার জন্য উপজেলার বিভিন্ন স্থান থেকে লোকজন সেখানে গিয়ে ভিড় জমান।
ঘোষণা অনুযায়ী সময় হলেই একসঙ্গে পলো আর জাল নিয়ে বিলে ঝাঁপিয়ে পড়েন উৎসবপ্রেমী লোকজন। এরই ধারাবাহিকতায় বুধবারও ওই বিলে পলো বাওয়া উৎসবে মেতে ওঠেন এলাকাবাসী।
এ সময় অনেকের পলোতে ধরা পড়ে বোয়াল, রুই, কাতলা, গজার, বোয়াল, শৈল, মৃগেল, ব্রিগেড, কার্ফু, বাউস, ঘনিয়া, তেলাপিয়াসহ ছোট-বড় বিভিন্ন জাতের মাছ। মাছ ধরা দেখতে বিলের পাড়ে শিশু থেকে শুরু করে নারী-পুরুষসহ বিভিন্ন শ্রেণি-পেশার মানুষ সমবেত হতে দেখা যায়।
জানতে চাইলে গোয়াহরি গ্রামের লন্ডন প্রবাসী আর উল নামের একজন বলেন, পলো বাওয়া এই উৎসবটি তাদের পূর্ব পুরুষদের ঐতিহ্য। তাই তিনি এই উৎসব দেখতে কিছুদিন পূর্বে দেশে আসেন।

সিলেটের বিশ্বনাথে বিপুল উৎসাহ-উদ্দীপনার মধ্য দিয়ে ঐতিহ্যবাহী বার্ষিক পলো বাওয়া উৎসব পালিত হয়েছে। পলো বাওয়া উৎসবে যোগ দিতে অনেক প্রবাসী দেশে আসেন।